hy hy hy hy hy hy hy hy hy hy hy hy hy hy hy hy hy hy hy hy hy hy hy en hy de hy en nl hy hy hy en hy en hy hy en hy en en hy hy en hy en hy en hy hy en hy en en hy hy en hy en hy en hy hy en hy en en hy en hy en hy hy en hy en hy hy en en hy hy en hy en hy en hy en hy hy en hy en hy hy hy hy hy hy hy hy hy hy hy hy en hy hy hy hy hy hy hy hy hy
Ինը խորհուրդ նորելուկ ռեյվագնացներին, կամ ինչպես հաճույք ստանալ ռեյվից և համը չհանել
Վաստակավոր ռեյվագնաց, քաղաքագետ Միքայել Զոլյանի սպառիչ ուղեցույցը բոլոր նրանց համար, ովքեր դեռ իրենց խորթ են համարում էլեկտրոնային երաժշտության միջոցառումներին։
Շնորհակալություն Արփիին, Արբակին, Բագրատին, DJ Aerial-ին, Lychee-ին, Մաքսին, Օլյային, Սերհիյ Լեշչենկոյին և բազմաթիվ անանուն ռեյվերների՝ այս հոդվածի համար մտքեր տալու համար:
Հաճախ կարելի է լսել, որ ռեյվն ամեն մարդու տեղ չէ, իսկ էլեկտրոնային երաժշտությունն ամեն մարդու բան չէ: Սիրելի բարեկամ, մի՛ լսիր այն մարդկանց, ովքեր այդպես են ասում: Իրականում ռեյվը մի տեղ է, որտեղ յուրաքանչյուր մարդ` անկախ սեռից, ազգությունից, սոցիալական ծագումից և մնացած ամեն ինչից, կարող է իրեն զգալ ինչպես տանը: Ի տարբերություն երաժշտական այլ ոճերի, որոնց սիրահարները երբեմն էլիտիզմով են տառապում, էլեկտրոնային երաժշտության ամենաբնորոշ գծերից է դեմոկրատիզմը: Այս երաժշտությունը հասանելի է բոլորին: Պարզապես պետք է ազատ լինել կարծրատիպերից և բաց լինել նոր փորձառությունների համար: Եվ իհարկե, ինչպես և ցանկացած մշակութային միջոցառման ժամանակ, կան որոշակի գրված և չգրված կանոններ, որոնց արժե հետևել, և ձեզ մոտ ամեն ինչ հիանալի կլինի:
Իհարկե, այն, ինչի մասին խոսում ենք այստեղ, հարյուր տոկոսանոց ճշմարտություն չէ: Էլեկտրոնային երաժշտության աշխարհը շատ բազմազան է, և տարբեր ակումբներում և տարբեր փարթիների ժամանակ ռեյվավարության կանոնները կարող են տարբերվել: Օրինակ՝ կարող է լինել այնպես, որ, կարդալով այս հոդվածը, ոտքից գլուխ սև հագած գնաք ակումբ, և ձեզ չթողնեն ներս, քանի որ այդ օրվա փարթիի դրեսկոդն ուրիշ է: Այնպես որ՝ ամեն դեպքում, ուսումնասիրեք և մտածեք ինքներդ: Ես էլ մի քանի խորհուրդ կտամ, գուցե դրանցից մի քանիսը ձեզ պետք գան: Եվ ուրեմն, սիրելի նորելուկ ռեյվագնաց, ներկայացնում ենք ձեզ ինը քայլից բաղկացած մի ուղեցույց, որը կօգնի ձեզ դառնալ իսկական ռեյվեր:
1. Հասկացեք, թե ինչ է ռեյվը
Իհարկե, եթե լուրջ խոսենք, ռեյվը նաև շատ ավելին է, քանի մարզա-մշակութային միջոցառումը: Որոշ փորձառու ռեյվերներ կասեն ձեզ, որ իրենց համար ռեյվը հոգեթերապիայի նման մի բան է, իսկական հոգևոր փորձառություն, որն օգնում է վերգտնել ներքին հանգստությունը և ներդաշնակությունն աշխարհի հետ: Բայց ոմանց համար էլ այն կարող է պարզապես լավ ժամանակ անցկացնելու միջոց լինել, և դա էլ է միանգամայն նորմալ:
2. Հետազոտեք և ընտրեք
Եվ ուրեմն, դուք արդեն գիտեք, թե ինչ է ձեզ սպասում, և հոգեբանորեն պատրաստ եք ձեր առաջին ռեյվին: Ինչպես գտնել այն ռեյվը, որին ուզում եք այցելել: Լավագույն տարբերակը՝ ծանոթ ռեյվերներից հարցնելն է, քանի որ նրանք կարող են իմանալ այնպիսի անդերգրաունդ միջոցառումների մասին, որոնց մասին ոչ ոք չգիտի, իսկ նման դրանք, ասում են, ամենալավն են: Եթե ծանոթ ռեյվեր չունեք, ձեզ կօգնի համացանցը, օրինակ, Resident Advisor կայքը:
Եթե ձեր նախընտրած ռեյվին նվագող դիջեյների անունները ձեզ ծանոթ չեն (իսկ դա շատ հավանական է, և միանգամայն նորմալ անգամ փորձառու ռեյվերների համար), արժե գտնել նրանց, օրինակ՝ Soundcloud հարթակում և մի քիչ լսել: Ընդհանրապես էլեկտրոնային պարային երաժշտությունը շատ հարուստ է տարբեր ուղղություններով, և դրանց մեջ կան այնպիսինները, որ այնքան էլ հեշտ ընկալելի չեն ոչ միայն սկսնակների, այլև փորձառու ռեյվերների համար: Շատերին ծանոթ իրավիճակ է. ընկերները ձեզ տանում են իրենց խոսքերով մի հիանալի ակումբ, բայց հենց մտնում եք ներս, չնաշխարհիկ մեղեդիներ և կենսախինդ ռիթմեր լսելու փոխարեն ձեզ սկսում է թվալ, որ ինչ-որ մեկը մուրճով հարվածում է ձեր թմբկաթաղանթներին: Հենց դրա համար ռեյվին գնալուց առաջ, արժե ծանոթանալ դիջեյներին, հասկանալ, թե որ դիջեյներն են նվագում, որ ժամին և որ սթեյջում, որպեսզի ընտրեք ձեզ ամենահոգեհարազատ կատարողներին:
Բայց եթե անգամ այս ամենից հետո դուք մտել եք պարահրապարակ և երաժշտությունը ձեզ հոգեհարազատ չէ, մի շտապեք հիասթափվել: Գուցե պետք է պարզապես մի քիչ սպասել, երաժշտությանը շանս տալ, գտնել ճիշտ ալիքը, և շուտով ձեր մարմինը, գրեթե ձեզնից անկախ, կսկսի շարժվել ռիթմին համընթաց:
3. Հանգստացեք ռեյվից առաջ
Փորձառու ռեյվերները խորհուրդ են տալիս ռեյվից առաջ լավ հանգստանալ, ցանկալի է մի քիչ քնել: Ռեյվերը սովորաբար շատ ուշ են սկսվում: Իսկ ամենահայտնի դիջեյները սովորաբար առաջինը չեն նվագում, այնպես որ հաճախ ռեյվի ամենաթեժ մասը սկսվում է առավոտյան կողմ:
Ուկրաինացի հայտնի ռեյվեր, վլոգեր և քաղաքական գործիչ Սերհիյ Լեշչենկոն պատմում է, որ հաճախ ռեյվի գնալիս շուտ է պառկում քնելու, հետո արթնանում է վաղ առավոտյան, չորսին-հինգին և գնում է ռեյվի, երբ այնտեղ իրականում ամեն ինչ նոր է սկսվում: Բայց, իհարկե, եթե դուք երիտասարդ եք և լի եք ուժերով, ապա կարող եք նաև տանը քնելու փոխարեն, երեկոյան գնալ փաբ և այնտեղ շփվել ձեր ընկերների հետ մինչև ռեյվ գնալը: Այդպես դուք ձեր շփման կարոտը կհագեցնեք նախապես, և պարահրապարակում պարել փորձող մարդկանց գլուխը չեք տանի խոսակցություններով (տե՛ս խորհուրդ յոթերորդ)։
4. Հագնվեք հարմարավետ և մռայլ
Սկսնակ ռեյվագնացների ամենահաճախ պատահող սխալներից մեկը սխալ հագնվելն է: Սա կարևոր է նախ, որ առանց խնդիր անցնեք ֆեյս քընթրոլը, և որ հետո ռեյվի ժամանակ ձեզ հանգիստ զգաք:
Ռեյվի գնալիս պետք է գտնել բալանսը հարմարավետ և ոճային հագուստի միջև, ընդ որում՝ ցանկալի է, որ տիրապետեն մուգ և մռայլ գույները: Ռեյվը ինքնարտահայտման տարածք է, և փորձառու ռեյվերները երբեմն անյպես են հագնվում, որ կարող են մասնակցել նորաձևության ցուցադրություններին: Բայց քանի որ դուք սկսնակ եք, ավելի լավ է ռիսկի չդիմել: Ամեն դեպքում, հիշեք, որ ռեյվի գնալիս ոչ ոք չի հագնում կոստյում կամ շքեղ երեկոյան զգեստ, բայց նաև չարժե գնալ ձեր տան շորտիկով և չստերով:
Տղամարդկանց դեպքում գրեթե միշտ աշխատող համադրություն է մուգ գույնի ջինսը, թի-շըրթը և հուդին, բնականաբար՝ սպորտային կոշիկներով: Ռեյվուհիների դեպքում ընդունելի բազմազանությունն ավելի շատ է, բայց գործում է նույն սկզբունքը` հարմարավետություն և մուգ գույներ: Փորձառու ռեյվերուհիները խորհուրդ են տալիս վերցնել հնարավորինս փոքր պայուսակ, որը չի խանգարի պարել: Շատերը նաև ռեյվ գնալիս իրենց հետ վերցնում են արևային ակնոց,  և դա թիթիզություն չէ, այլ անհրաժեշտություն, և ոչ միայն այն պատճառով, որ դուք հավանաբար տուն եք վերադառնալու առավոտյան, երբ արդեն արևոտ է:  Լուսային էֆեկտները ռեյվի շատ կարևոր մասն է, և կախված նրանից, թե դուք որտեղ եք կանգնած, լույսը կարող է ուղիղ ձեր աչքերին ընկնել, և այդ դեպքում արևային ակնոցը փրկություն է:
5. Մի վախեցեք ֆեյս-քընթրոլը չանցնեելուց
Սա երևի ամենակարևոր կետերից մեկն է, քանի որ ֆեյս քընթրոլն ամենալուրջ փորձությունն է: Միայն այդ փորձությունն անցնելուց հետո ձեր առջև կբացվեն երաժշտական այդ դրախտի դռները: Համացանցը լի է մարդկանց վրդովված կամ տխուր պատմություններով, թե ինչպես չեն անցել այս կամ ակումբի կամ ռեյվի ֆեյս քոնթրոլը:
Սակայն դրանից պետք չէ վախենալ: Ճիշտ է, որոշ հայտնի ակումբներ, ինչպես, օրինակ՝ լեգենդար բեռլինյան Բերգհայնը, հայտնի են նրանով, որ այնտեղ գործում է շատ խիստ ֆեյս քընթրոլ, և դուք երբեք չգիտեք, կմտնեք, թե ոչ, նույնիսկ եթե ժամերով հերթ եք կանգնել: Իսկ Բերգհայնի ֆեյս քընթրոլի պատասխանատու, հայտնի լուսանկարիչ Սվեն Մարկվարտը ամենաազդեցիկ մարդկանցից է բեռլինյան ռեյվաշխարհում:
Բայց եթե խոսքը Բերգհայնի մասին չէ, ապա, եթե դուք հետևել եք նախորդ խորհուրդներին, այսինքն՝ գիտեք, թե ով է նվագում և ինչ ոճով, հագնված եք ռեյվավարի, հարբած չեք, և տասնյոթ տղաներից կազմված խմբով չեք, ապա դժվար թե խնդիր ունենաք մուտքի մոտ: Բացի այդ, անախորժություններից ապահովագրվելու համարյա հարյուր տոկոսանոց միջոց է նախապես տոմսն առնելը, ինչն արդեն վաղուց կարելի է անել օնլայն: Որոշ ակումբներ ունեն վերիֆիկացիայի համակարգ. այսինքն՝ տոմսն օնլայն գնելիս, ձեզ հաստատում են ձեր սոցցանցերի հաշվի օգնությամբ: Նաև պատրաստ եղեք մուտքի մոտ պատասխանել մի քանի հարցի` օրինակ, ինչ երաժշտություն եք սիրում կամ որ դիջեյին եք եկել լսելու:
Դե իսկ եթե դուք այս երեկո չանցաք ֆեյս քոնթրոլը, ապա հիշեք, որ դա ողբերգություն չէ: Պետք չէ պատասխանատուի հետ կռիվ անել, ջղայն ստատուս գրել ֆեյսբուքում, դիմել իրավապաշտպան ՀԿ-երին, թափահարել ձեր պատգամավորական մանդատը, պնդել, որ դուք Ռիկարդո Վիլյալոբոսի հորեղբոր տղան եք, և այլ անխոհեմ գործողությունների դիմել: Պարզապես տիեզերքն է այդպես ցանկացել, և լավագույնը, որ դուք կարող եք անել, հաշտվելն է ձեր ճակատագրի հետ, և, օրինակ, գնալ մեկ այլ ակումբ: Իսկ մյուս անգամ գալ ճիշտ հագնված, իմանալ որ դիջեյներն են այդ օրը նվագում, և, ինչը խիստ կարևոր է, հիմար կատակներ չանել ֆեյս քընթրոլի աղջկա հետ:
6. Ուսումնասիրեք իրավիճակը ռեյվավայրում
Եվ ահա դուք վերջապես հայտնվել եք ռեյվի վայրում կամ ակումբում և կարող եք գլխակորույս նետվել պարելու: Բայց մինչ այդ խորհուրդ եմ տալիս մի քանի րոպե ծախսել և հետազոտել իրավիճակը տեղում: Մասնվորապես, հասկանալ ռեյվի կամ ակումբի աշխարհագրությունը. որտեղ է գլխավոր սթեյջը, որտեղ է չիլաութ զոնան, որտեղ են տալիս ուտելիք, սուրճ ու թեյ և այլն: Եվ ամենակարևորը, տեղայնացնել և հետազոտել զուգարանը, չէ՞ որ հավանաբար դուք դեռ երկար ժամանակ կանցկացնեք զուգարանի հերթերում, որտեղ կծանոթանաք բազմաթիվ հիանալի մարդկանց հետ և նրանց հետ խոր և համապարփակ զրույցներ կունենաք խոհա-փիլիսոփայական թեմաների շուրջ:
Բացի այդ, ռեյվերի ժամանակ, հատկապես բացօթյա, մարդիկ ունեն ժամանակավորապես անհետանալու հատկություն, այնպես որ արժե ընկերների հետ պայմանավորվել, որտեղ եք հանդիպելու, եթե միմյանց կորցնեք: Սա, իհարկե, ձեզ չի փրկելու, այնպես որ ի սկզբանե արժե համակերպվել այն մտքի հետ, որ ռեյվի ընթացքում ձեր ընկերները պարբերաբար կորելու են և հայտնաբերվեն այն ժամանակ, երբ կկորցնեք նրանց գտնելու հույսը:
7. Մոռացեք ամեն ինչի մասին և ինքնամոռաց պարեք
8. Մի խանգարեք ուրիշներին և մի թողեք, որ ձեզ խանգարեն
Այո, սիրելի սկսնակ ռեյվագնաց, պարելիս մոռանում ենք արտաքին աշխարհի մասին, բայց չենք մոռանում մեր ռեյվեր եղբայրների ու քույրերի մասին: Ռեյվի հիմնական սկզբունքն է. մի՛ խանգարիր մերձավորին: Պարահրապարակում գտեք ձեզ հարմար տեղ, մտովի գծեք ձեր անձնական տարածքի սահմանը և պարելիս ուշադիր եղեք, որ պատահաբար որևէ մեկին չհարվածեք: Բայց նաև մի թողեք, որ ձեզ խանգարեն: Եթե մեկը ձեր գլուխն է տանում, մի ամաչեք ասել, որ այս պահին տրամադրված չեք զրուցելու: Իսկ եթե մեկը ձեր հարևանությամբ շատ ագրեսիվ է պարում և ձեզ խանգարում է, փոխեք ձեր տեղը, այդ մարդը, երբ տեսնի, որ դատարկության մեջ է հայտնվել, երևի կզգա, որ մի բան այնպես չէ:
Հատկապես կարևոր խորհուրդ տղամարդկանց. եթե ուզում եք ծանոթանալ ռեյվուհիների հետ, միշտ չէ, որ դա նշանակում է, որ նրանք այս պահին նույնքան խանդավառված են ձեզ հետ ծանոթանալու մտքով: Եթե փորձում եք կոնտակտի գնալ աղջկա հետ, բայց նրա կողմից հատուկ ոգևորություն չեք նկատում, ուրեմն դադարեցրեք ձեր փորձերը և շարունակեք պարել:
Եվ ընդհանրապես, անկախ զրույցի բնույթից, ռեյվի ժամանակ զրույցի բռնվել արժե ոչ թե պարահրապարակում, որտեղ դուք ստիպված կլինեք ճչալ իրար ականջների մեջ, այլ դրա համար ավելի հարմար վայրերում` չիլաութի զոնայում, ծխարանում, եթե այդպիսին կա, և վերջապես, իհարկե, զուգարանի հերթում:
Եվ ամենակարևորը, մի վերաբերվեք ռեյվին որպես սպառող, դուք ռեյվի լիարժեք մասնակից եք, քանի որ, ինչպես ասում է իմ ընկերներից մեկը` ռեյվեր, սկսնակ դիջեյ և տնտեսագիտության ապագա դոկտոր, ռեյվը համատեղ էմոցիոնալ, գեղագիտական և հոգևոր փորձառություն է: Կամ, ինչպես կասեր հայտնի կինոնկարից Մհեր Մկտրչյանի հերոսը՝ «եթե ես զգամ, որ իրենց հաճելի է, ինձ էլ հաճելի կլինի»:
9․ Վերականգնեք ուժերը և պատրաստվեք նոր նվաճումների
Եվ ահա, դուք ինքնամոռաց պարեցիք մինչև առավոտ և չնկատեցիք, թե ինչպես բացվեց լույսը: Հասցրեցիք մի քանի անգամ կորցնել և վերստին գտնել ձեր ընկերներին, գուցե նաև կյանքի իմաստը: Ծանոթացաք բազմաթիվ հիանալի մարդկանց հետ, որոնց անունները հավանաբար չեք հիշելու, չնայած զուգարանի հերթում նրանց հետ ունեցել եք խոհափիլիսոփայական թեմաներով խոր և համապարփակ քննարկումներ: Եվ ուրեմն կարելի է գնալ տուն և քնել:
Իհարկե, հայաստանցի ռեյվերների համար սա դժվարին փորձություն է, քանի որ հնարավոր է, որ կիրակի առավոտյան ձեր հարևանն անսպասելիորեն սկսի վերանորոգման աշխատանքներ, և ռեյվի բիթերը փոխարինվեն պերֆորատորի ու մուրճի դղրդոցներով: Ամեն դեպքում, սովորաբար, լիարժեք ռեյվից հետո որոշ ժամանակ է պետք վերականգնվելու համար` մի քանի օրից մինչև մի քանի շաբաթ։ Իսկ եթե, օրինակ, դուք այցելել եք լեգենդար Burning Man  փառատոնը, ապա գուցեև մի քանի ամիս: Այդ ընթացքում դուք կարող եք փորփրել Soundcloud-ն ու Bandcamp-ը, ծանոթանալ նոր ոճերի և դիջեյների, և պատրաստվել նոր ռեյվերին:
Ինչպես ասել է դասականը՝ ռեյվից լավ միայն այն ռեյվերն են, որ առջևում են:
Kitchen Recordings լեյբլը հիմնադրվել է 2015 թվականին և այս տարիներին հասցրել է Երևանից դուրս գալ միջազգային ասպարեզ։ Մինչ այժմ այն թողարկել է 50-ից ավելի արտիստների 121 ռելիզ։ Երաժիշտներն ամբողջ աշխարհից են, իսկ ժանրերը՝ պրոգրեսիվ հաուսից մինչև օրգանիկ հաուս և մելոդիկ տեխնո։ Լեյբլի հիմնադիրների հետ փորձում ենք պարզել Kitchen-ի ներքին խոհանոցը։
X-Phobos. է՛լ հաուս, է՛լ բրեյքբիթ, է՛լ տրանս, է՛լ թեքնո
Ինչպես X-Phobos խումբը 90-ականներին դարձավ հայկական էլեկտրոնային երաժշտության առաջամարտիկներից մեկը․ պատմում է խմբի հիմնադիր Dr!Sam-ը։
«Մենք օգնում էինք պոկվել իրականությունից»
Երևանի առաջին փակ ակումբը, տնական փարթիներ Դավթաշենում, տոմսի փոխարեն մի կիլո նարինջով մուտքը, Դեցլի համերգը «Բաղրամյան 11-ում» և առաջին դրսից դիջեյները Հայաստանում. պատմում են 2000-ականների Երևանի մի քանի կարևորագույն ակումբների ու նախագծերի հիմնադիրներ Լևոն Հունանյանը և Բելլա Նազարեթյանը։
Հայաստանի փոքրաթիվ կին դիջեյներից մեկը՝ Անաիս Paws-ը, պատմել է ԵՐԵՎԱՆին, թե ինչու է որոշել նվագել էլեկտրոնային երաժշտություն և ինչպես են մասնագիտությունում վերաբերում կանանց։
Ինչո՞ւ է էլեկտրոնային երաժշտությունն ավելին, քան պարզապես պարային ռիթմեր, իսկ ռեյվերը հատկապես ծաղկում են ծանր քաղաքական ու սոցիալական վիճակում գտնվող քաղաքներում։ Բացատրում ենք երեք վառ օրինակով՝ Դեթրոյթ, Բեռլին, Լոնդոն։